Is-sena d-dieħla, il-belt Daniża u l-belt Ċiprijotta se jilqgħu wieħed mill-aktar proġetti popolari tal-UE. Mill-1 ta' Jannar, Aarhus u Pafos se jkollhom it-titlu ta' Bliet Kapitali Ewropej tal-Kultura. Il-programm kulturali se jibda uffiċjalment fil-21 ta' Jannar f'Aarhus. Iċ-ċerimonja tal-ftuħ għal Pafos 2017 se sseħħ fit-28 ta' Jannar minn Christos Stylianides, il-Kummissarju għall-Għajnuna Umanitarja u l-Ġestjoni tal-Kriżijiet, u Nicos Anastasiades, il-President ta' Ċipru [għad trid tiġi kkonfermata]. Il-Kummissarju Tibor Navracsics qal: “It-titlu ta' Belt Kapitali Ewropea tal-Kultura huwa opportunità unika biex il-komunitajiet jitressqu flimkien permezz tal-kultura u biex jitrawmu sħubiji b'saħħithom lokali, Ewropej u internazzjonali għall-ġejjieni. Nixtieq li Aarhus u Pafos ikollhom kull suċċess is-sena d-dieħla”. Iż-żewġt ibliet fasslu programmi li juru sekli ta' kultura filwaqt li jużaw forom tal-arti differenti biex jindirizzaw il-problemi soċjoekonomiċi li qed jolqtu lill-Ewropea llum il-ġurnata. “Aħseb mill-ġdid” hija t-tema ċentrali għal Aarhus 2017. Il-belt Daniża se turi kif l-arti, il-kultura u l-qasam kreattiv jistgħu jgħinu biex naħsbu mill-ġdid u niffurmaw ix-xejriet bażiċi soċjali, urbani, kulturali u ekonomiċi tal-imġiba tagħna u nsibu soluzzjonijiet ġodda għal sfidi komuni. Il-wirja ta' saga tal-Vikingi fuq bejt, esebizzjoni tal-arti mifruxa madwar il-belt u l-kosta, “Forum Dinji tal-Kreattività” u festival internazzjonali tal-letteratura għat-tfal huma biss xi wħud mill-ħafna avvenimenti li se jgħaqqdu l-passat ma' ideat kreattivi għall-preżent u għall-futur. Aarhus 2017 se tniedi l-programm kulturali tagħha fejn it-tfal ikunu fil-qalba taċ-ċelebrazzjonijiet. Mijiet ta' tfal mir-reġjun tad-Danimarka Ċentrali se jinġabru f'Aarhus biex jistħajlu l-futur f'serje ta' avvenimenti bl-isem “Art ix-Xewqat”. Hekk kif jibda jidlam, waqt iċ-ċerimonja tal-ftuħ, wirja spettakolari mimlija kostumi, spirti u allat Vikingi fis-sema se jimmarkaw il-bidu tas-sena tal-belt bħala Belt Kapitali Ewropea tal-Kultura. “Ħolqa bejn il-Kontinenti, Pont bejn il-Kulturi” hija l-element komuni ta' mijiet ta' avvenimenti organizzati f'Pafos fl-2017. L-ewwel belt Ċiprijotta li se tospita Belt Kapitali Ewropea tal-Kultura tilqa' l-esperjenzi tagħha tal-multikulturaliżmu u l-qrubija ġeografika lejn il-Lvant Nofsani u l-Afrika ta' Fuq biex issaħħaħ ir-relazzjonijiet bejn il-pajjiżi u l-kulturi. Pafos tinsab lesta biex tinbidel f'palk miftuħ kbir, “Fabbrika fil-Miftuħ”, fejn tradizzjoni ta' eluf ta' snin ta' ħajja kulturali fi spazji miftuħa tiltaqa' ma' mezzi kontemporanji ta' ħolqien, ħsieb u għixien. Iċ-ċerimonja tal-ftuħ għal Pafos 2017 hija ispirata minn waħda mit-temi tal-programm kulturali għal din is-sena: 'Il-Miti u r-Reliġjon'. Se tingħata ħajja ġdida lill-mit ta' Pygmalion u Galatea u narrattivi oħra mill-istorja ta' Pafos fi spettaklu uniku ta' mużika u żfin. Tul il-weekend tal-ftuħ fit-28-29 ta' Jannar, il-belt se tinbidel f'Fabbrika fil-Miftuħ b'għadd ta' wirjiet, fosthom dawk artistiċi. Kuntest Mibdija fl-1985 minn dik li kienet il-Ministru għall-Kultura Griega, Melina Mercouri, il-Belt Kapitali Ewropea tal-Kultura hija waħda mill-inizjattivi kulturali fl-Ewropa bl-ogħla profili. Il-bliet kapitali jintagħżlu abbażi ta' programm kulturali li jrid ikollu dimensjoni Ewropea b'saħħitha, li jrawwem il-parteċipazzjoni u l-involviment attiv tar-residenti u li jikkontribwixxi għall-iżvilupp fit-tul tal-belt. Hija wkoll opportunità eċċellenti għall-ibliet biex jibdlu l-immaġni tagħhom, ipoġġu lilhom infushom fuq il-mappa tad-dinja, jattiraw aktar turisti u jaħsbu mill-ġdid fuq l-iżvilupp tagħhom stess permezz tal-kultura. It-titlu għandu impatt fit-tul, mhux biss fuq il-kultura iżda wkoll f'termini ekonomiċi u soċjali, kemm għall-belt kif ukoll għar-reġjun tal-madwar. Pereżempju, studju wera li l-għadd ta' turisti li żaru Belt Kapitali tal-Kultura Ewropea għal minn tal-anqas lejl wieħed żdied bi 12 % fuq il-medja meta mqabbel mas-sena ta' qabel li dik il-belt kellha dan it-titlu. Fl-2016, Wroclaw fil-Polonja u San Sebastian fi Spanja kienu l-Bliet Kapitali Ewropej tal-Kultura. Wara Aarhus u Pafos fl-2017, il-Bliet Kapitali Ewropej tal-Kultura futuri se jkunu Valletta (Malta) u Leeuwarden (in-Netherlands) fl-2018, Plovdiv (il-Bulgarija) u Matera (l-Italja) fl-2019 u Rijeka (il-Kroazja) u Galway (l-Irlanda) fl-2020. Timisoara (ir-Rumanija), Elefsina (il-Greċja) u Novi Sad (is-Serbja, pajjiż kandidat) kienu reċentament rakkomandati biex ikunu t-tliet Bliet Kapitali Ewropej tal-Kultura 2021 u qed jistennew in-nomina uffiċjali tagħhom mill-awtoritajiet relevanti. Għal Aktar Tagħrif Aarhus 2017 - Belt Kapitali Ewropea tal-Kultura Aarhus 2017 - Belt Kapitali Ewropea tal-Kultura Il-Bliet Kapitali Ewropej tal-Kultura - Skeda Informattiva Il-Bliet Kapitali Ewropej tal-Kultura – Ktejjeb dwar it-tletin sena ta' kisbiet